Bokke dis vlugvose spel in Adelaide opMakazole Mapimpi kon nie sy driedrukpoging afrond nie. Foto: Brenton Edwards/AFP. Nee man, wanneer gaan die Springbokke ooit weer ’n rugbywedstryd in Australië wen? Ná 80 minute se spel het die Wallabies weer eens die uitklophou op hul tuisveld geplant toe hulle die Wêreldkampioenspan met 25-17 op die Adelaide Oval geklop het. En selfs die grootste Springbok-ondersteuner sal saamstem: Siya Kolisi se span het eintlik vandag glad nie na die houer van die Webb Ellis-trofee gelyk nie. Verdediging is een van die boustene van die Suid-Afrikaners se spel, maar die Aussies het sommer met hul openingsalvo al gate daarin geslaan toe Fraser McReight ’n drie binne 65 sekondes ná die afskop gedruk het. Net soos teen die All Blacks op Ellispark moes die Springbokke weer inhaalrugby speel. Voeg daarby Handré Pollard wat met radarprobleme gesukkel het – die losskakel het met twee agtereenvolgende stelskoppogings skeef gekorrel – en ’n agterstand van tien punte het die besoekers in die gesig gestaar. Tog het dit gelyk of die Suid-Afrikaners hulle daarna begin regruk en hulle het vir ’n goeie 20 minute op die Aussies se doelgebied geboer. Sonder om enige punte aan te teken. Ja, ’n mens kan beslis oor ’n paar dinge kla. Hoe het Paul Williams (skeidsregter) vir James Slippers en Kie met hul verdagte skrumwerk laat wegkom? Het Marika Koroibete ooit sy arms gebruik toe hy ’n vlieënde Makazole Mapimpi op die Aussie-doellyn platgetrek het? Dan verdien Nic White ook ’n Oscar vir sy vertoning agter die skrum in die aanloop tot Faf de Klerk se geel kaart. Faf de Klerk en Siya Kolisi praat met skeidsregter Paul Williams. Foto: Brenton Edwards. Die Springbok-skrumskakel het probeer om die bal uit Aussie no. 9 se hand te klap. Sy tydsberekening was effens uit en hy het vir White skrams teen die wang getref. Die 32-jarige skrumskakel het egter soos ’n sokkerspeler op sy knieë geval en beter toneelspel as die meeste sepie-akteurs gelewer. Williams het ’n rukkie later ’n oorblufte De Klerk van die veld gejaag. In die SuperSport-ateljee het Butch James-hulle White se optrede as ’n verleentheid vir rugby bestempel. ????️ "It's a disgrace to the game of rugby that a player can behave like that." ????️ "It's stupid enough to have a swinging arm, he opened himself up to it." Butch James and Nick Mallett on that Faf de Klerk and Nic White incident.. pic.twitter.com/HPUgNnznaG — SuperSport ???? (@SuperSportTV) August 27, 2022 Tussendeur al die drama moet ’n mens nie van die Springbokke se onvermoë om punte aan te teken vergeet nie. Hul rolmaalbewegings het hoegenaamd nie vir momentum gesorg nie, terwyl hul hanteerwerk ook baie swak was. Kwagga Smith se twee drieë was hopeloos te laat om enige verskil in die uitslag te maak. Die Bokke het vlugvose spel opgedis en al die praatjies vóór die wedstryd dat hulle oorgehaal is om met ’n “spesiale vertoning” vorendag te kom, het lelik geboemerang. Diegene wat Jacques Nienaber se spankeuses bevraagteken, het ook lekker skietgoed gekry toe Joseph Dweba met sy eerste lynstaangooi gesukkel het. In ’n neutedop het dit glad nie gelyk of die Bokke hierdie wedstryd wil wen nie. Wallabies: Drieë: Fraser McReight (2) en Marika Koroibete. Doelskoppe: Noah Lolesio (2). Strafskoppe: Lolesio (2). Springbokke: Drieë: Kwagga Smith (2). Doelskoppe: Elton Jantjies en Jaden Hendrikse. Strafskop: Handré Pollard.